Forslag til Rådets forordning (EF) om medlemsstaternes indberetning af statistiske oplysninger om akvakulturproduktionen (95/C 327/11) KOM(95) 394 endelig udg. - 95/0231(CNS)

(Forelagt af Kommissionen den 21. september 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Akvakultursektoren er en sektor i hurtig udvikling inden for fiskeindustrien, og den vil kunne supplere de begrænsede forsyninger fra det traditionelle fiskeri;

akvakulturproduktionen skal overvåges og om nødvendigt kontrolleres for at sikre tilfredsstillende markedsforhold;

akvakultursektorens indvirkning på regionaludviklingen og på miljøet medfører et stadig større behov for statistikker for at overvåge udviklingen af denne sektor;

gennemførelsen af Fællesskabets strukturpolitik på fiskeriområdet forudsætter også statistikker over produktionen inden for akvakultursektoren;

målene for den foreslåede aktion kan kun nås ved hjælp af en fællesskabsretsakt, som sætter Kommissionen i stand til at koordinere den nødvendige harmonisering af statistiske oplysninger på fællesskabsplan, mens det først og fremmest er medlemsstaternes ansvar at indsamle statistiske oplysninger om akvakulturproduktionen og stille den nødvendige infrastruktur til at bearbejde og overvåge pålideligheden af disse statistikker til rådighed;

den særlige metode for udarbejdelse af de relevante fællesskabsstatistikker over akvakulturproduktionen, som er baseret på de nationale statistiske systemer, forudsætter et nært samarbejde mellem Kommissionen og medlemsstaterne, navnlig inden for Den Stående Landbrugsstatistiske Komité, som er nedsat ved afgørelse 72/279/EØF (1) -

UDSTEDT FØLGENDE FORORDNING:

Artikel 1

Almindelige bestemmelser

Hver medlemsstat fremsender årligt statistiske oplysninger til Kommissionen om akvakulturproduktionen i alle former for vand i medlemsstaten.

Artikel 2

Indberetning af data

Medlemsstaterne indberetter de i artikel 1 omhandlede data i den form, der er angivet i bilag I til denne retsakt, senest ni måneder efter udløbet af det kalenderår, som de vedrører. Dette gælder også data, der er erklæret fortrolige af medlemsstaterne i henhold til national lovgivning eller praksis vedrørende statistisk fortrolighed, jf. Rådets forordning (Euratom, EØF) nr. 1588/90 (2) om fremsendelse af fortrolige statistiske oplysninger til Kommissionen (Eurostat).

Dataene kan indberettes på et magnetmedium; indberetningsformatet aftales mellem medlemsstaten og Kommissionen (Eurostat).

Artikel 3

Definitioner

De definitioner, der skal anvendes ved indberetningen, fremgår af bilag II. Er det ifølge national praksis eller nationale administrative procedurer ikke muligt strengt at anvende disse definitioner, underretter medlemsstaten Kommissionen (Eurostat) om de definitioner, der anvendes.

Artikel 4

Indsamling af data

Medlemsstaten kan anvende stikprøveundersøgelser eller andre relevante kilder til fremskaffelse af data om hovedelementerne i akvakulturproduktionen; de øvrige elementer kan fastsættes skønsmæssigt.

En medlemstat, der har en samlet årlig produktion på under 1 000 tons, kan indberette skøn over den samlede produktion.

Medlemsstaten skal særskilt anføre de i bilag III nævnte arter. Overstiger vægten af den producerede mængde af en bestemt art ikke 1 000 tons, og udgør den ikke over 10 % af vægten af den samlede akvakulturproduktion, kan den dog fastsættes skønsmæssigt og aggregeres.

Artikel 5

Overgangsperiode og fritagelser

1. Hvis en medlemsstat ikke er i stand til at opfylde de krav, der stilles i denne forordning, kan Kommissionen fastsætte en overgangsperiode på op til tre år fra datoen for forordningens ikrafttræden, efter udløbet af hvilken forordningen fuldt ud skal være gennemført. I løbet af denne overgangsperiode kan en medlemsstat opnå midlertidig fritagelse for at gennemføre forordningen. Kommissionen underretter alle medlemsstater om de nærmere enkeltheder i forbindelse med sådanne fritagelser.

2. I tilfælde hvor medtagelse af en bestemt sektor inden for akvakulturindustrien vil give anledning til vanskeligheder for de nationale myndigheder, som ikke står i forhold til sektorens betydning i den pågældende medlemsstat, kan der meddeles fritagelse efter proceduren i artikel 7, hvorved der gives den berørte medlemsstat tilladelse til at udelade data om sektoren fra de nationale indberetninger af data.

3. Fritagelser i henhold til stk. 2 kan kun gives for op til tre år, men kan dog forlænges med yderligere treårsperioder. I forbindelse med en anmodning om en forlængelse skal medlemsstaten sende Kommissionen resultaterne af en stikprøveundersøgelse, hvoraf det fremgår, hvilke problemer man er stødt på ved anvendelsen af forordningen. Anmodningen vil derefter blive behandlet efter proceduren i artikel 7.

Artikel 6

Komité

De nærmere bestemmelser vedrørende anvendelsen af denne forordning, herunder ændringer af det i bilag I omhandlede indberetningsformat, de i bilag II omhandlede definitioner og den i bilag III omhandlede fortegnelse over arter, fastlægges af Kommissionen efter høring af Den Stående Landbrugsstatistiske Komité efter proceduren i artikel 7.

Artikel 7

Procedure

1. Når der henvises til proceduren i denne artikel, indbringer formanden sagen for Den Stående Landbrugsstatistiske Komité (i et følgende benævnt »komitéen«), enten på eget initiativ eller efter anmodning fra en medlemsstats repræsentant.

2. Kommissionens repræsentant forelægger komitéen et udkast til de foranstaltninger, der skal træffes. Komitéen afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i komitéen tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

3. Kommissionen vedtager foranstaltninger, der straks finder anvendelse. Hvis de ikke er i overensstemmelse med den af komitéen afgivne udtalelse, underrettes Rådet dog straks af Kommissionen om disse foranstaltninger. I så fald gælder følgende:

Kommissionen udsætter gennemførelsen af de foranstaltninger, den har truffet afgørelse om i et tidsrum, som fastsættes i hver enkelt retsakt, der skal vedtages af Rådet, men som under ingen omstændigheder kan være længere end tre måneder regnet fra datoen for underretningen.

Rådet kan med kvalificeret flertal træffe en anden afgørelse inden for det tidsrum, der er nævnt i ovenstående afsnit.

Artikel 8

Afsluttende bestemmelser

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 1. januar 1996.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 179 af 7. 8. 1972, s. 1.

(2) EFT nr. L 151 af 15. 6. 1990, s. 1.

BILAG I

>TABELPOSITION>

BILAG II

Definitioner

Følgende definitioner bør i princippet anvendes af medlemsstaterne ved anvendelse af denne forordning.

Ved »akvakultur« forstås dyrkning af organismer, der lever i vand, herunder fisk, bloddyr, krebsdyr og vandplanter. Dyrkning indebærer indgreb i opdrætningsprocessen med det formål at øge produktionen, såsom regelmæssig udsætning, fodring og beskyttelse mod rovfisk. Dyrkning indebærer også, at den bestand, der dyrkes, ejes af fysiske eller juridiske personer. Til statistiske formål henregnes organismer, der lever i vand, og som høstes af fysiske eller juridiske personer, der har ejet dem i løbet af opdrætningsperioden, til akvakultur, mens organismer, der lever i vand, og som udnyttes af almenheden som en offentlig tilgængelig ressource med eller uden tilladelse hertil, betragtes som fiskefangster.

Ved »ferskvand« forstås vand i floder, vandløb, søer, damme, bassiner og lignende, hvor vandet har et konstant ubetydeligt saltindhold.

Ved »andet vand« forstås vand, hvor saltindholdet året rundt ikke er ubetydeligt. Saltindholdet kan være konstant højt (f.eks. havvand), eller der kan være periodiske variationer (f.eks. på grund af tidevand eller årstider).

Ved »havvand« forstås vand, hvor saltindholdet er højt, og hvor der ikke er variationer af betydning.

Ved »brakvand« forstås vand, hvor saltindholdet er mærkbart, men ikke konstant på et højt niveau. Saltindholdet kan variere betydeligt som følge af tilstrømning af ferskvand eller havvand.

Ved »akvakulturproduktion« forstås produktionsresultatet til konsum, herunder produktion af vandplanter til industrielle formål. Yngel eller produkter, som fortsat skal bruges i akvakulturer, er ikke omfattet. Akvakulturproduktionen angives i ton levende vægtækvivalent for animalske produkter og i våd vægt for vandplanter.

BILAG III

Akvakulturprodukter, om hvilke der skal indberettes statistiske oplysninger

>TABELPOSITION>